CELEX: 32015D0744
Language: et
Date: 2015-05-08 00:00:00
Title: Komisjoni rakendusotsus (EL) 2015/744, 8. mai 2015, millega lubatakse kohaldada Madalmaade võetud ajutist meedet nikotiini sisaldavate e-sigarettide ja täitekapslite täiendavate pakendamis- ja märgistamisnõuete kohta vastavalt Euroopa Parlamendi ja nõukogu määruse (EÜ) nr 1272/2008 artiklile 52 (EMPs kohaldatav tekst)

9.5.2015   
            
            
               ET
            
            
               Euroopa Liidu Teataja
            
            
               L 118/8
            
         KOMISJONI RAKENDUSOTSUS (EL) 2015/744,
   8. mai 2015,
   millega lubatakse kohaldada Madalmaade võetud ajutist meedet nikotiini sisaldavate e-sigarettide ja täitekapslite täiendavate pakendamis- ja märgistamisnõuete kohta vastavalt Euroopa Parlamendi ja nõukogu määruse (EÜ) nr 1272/2008 artiklile 52
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006, (1) eelkõige selle artiklit 52,
   ning arvestades järgmist:
   
               (1)
            
            
               10. märtsil 2015 teavitasid Madalmaad komisjoni vastavalt määruse (EÜ) nr 1272/2008 artikli 52 lõikele 1 sellest, et neil on põhjendatult alust arvata, et kuigi nikotiini sisaldavad e-sigaretid ja täitekapslid vastavad nimetatud määruse nõuetele, kujutavad need siiski märgistamise ja pakendamise tõttu tõsist ohtu inimese tervisele. Madalmaad võtsid 24. novembril 2014 ajutise meetme seoses e-sigarette käsitlevate ajutiste eeskirjadega. Nimetatud meede avaldati Madalmaade Kuningriigi Teatajas 28. novembril 2014 (edaspidi „otsus”) (2). Madalmaad teavitasid otsusest teisi liikmesriike ja Euroopa Kemikaaliametit 12. märtsil 2015.
            
         
               (2)
            
            
               Otsuse artikli 4 lõikes 1 on sätestatud, et nikotiini sisaldavad e-sigaretid ja täitekapslid peavad olema lastekindlad, ning artikli 4 lõikes 2 on sätestatud, et täitekapslitel peab olema lastekindel sulgur, ehkki määruses (EÜ) nr 1272/2008 seda ei nõuta. Siinkohal tuleks märkida, et e-sigarette saab käsitada määruse (EÜ) nr 1272/2008 tähenduses pakendis seguna. Otsuses on sätestatud nõue, et nii e-sigaretid kui ka täitekapslid tuleb varustada lastekindla sulguriga sõltumata nikotiinisisalduse piirmäärast segus, st kehtestatud on täiendavad nõuded, mis on määruse (EÜ) nr 1272/2008 omadest rangemad. Otsuse artikli 7 lõikes 2 nõutakse, et kuigi soovitus hoida toode väljaspool laste käeulatust ei ole määruse (EÜ) nr 1272/2008 alusel kohustuslik, peab pakkeühikutel ja võimalikel välispakenditel see soovitus olema. Seega on otsusega kehtestatud rangemad märgistamisnõuded kui määruses (EÜ) nr 1272/2008. Nimetatud põhjustel võivad otsuse artikli 4 lõigetes 1 ja 2 ning artikli 7 lõikes 2 sätestatud täiendavad nõuded takistada määruse (EÜ) nr 1272/2008 nõuetele vastavate toodete Madalmaade turule viimist.
            
         
               (3)
            
            
               Madalmaad on esitanud põhjendatud alused uskumaks, et nikotiini sisaldavad e-sigaretid ja täitekapslid kujutavad tõsist ohtu inimese tervisele. Ehkki 2013. aasta esimesel poolel registreeriti vaid kaks mürgitusjuhtumit, suurenes nende arv aasta teisel poolel, kasvatades mürgitusjuhtumite arvu 2013. aastal 33-le ja 2014. aastal 43-le. 2013. aastal manustati segusid 27 juhul suu kaudu, kaheksal juhul oli tegemist 0–4 aasta vanuste lastega. Otsusega kehtestatud märgistamis- ja pakendamisnõuded võivad hoida ära kõnealuste segude sattumise laste kätte ja on seega sobivad ohu vähendamiseks laste tervisele.
            
         
               (4)
            
            
               Otsuse sätted on kooskõlas Euroopa Parlamendi ja nõukogu direktiivi 2014/40/EL (3) artikliga 20. Liikmesriigid peavad jõustama nimetatud direktiivi täitmiseks vajalikud õigus- ja haldusnormid 20. maiks 2016.
            
         
               (5)
            
            
               Otsus on ajutine meede, mis võib jääda kehtima seni, kuni hakkavad kehtima meetmed, mille Madalmaad võtavad direktiivi 2014/40/EL ülevõtmiseks Madalmaade õigusse. Seepärast tuleks lubada meetmeid rakendada kuni 19. maini 2016.
            
         
               (6)
            
            
               Selleks et komisjon saaks pidada kinni määruse (EÜ) nr 1272/2008 artikli 52 lõikes 2 sätestatud 60-päevasest otsustamistähtajast, peaks käesolev otsus jõustuma selle avaldamise päeval.
            
         
               (7)
            
            
               Käesoleva otsusega ettenähtud meetmed on kooskõlas Euroopa Parlamendi ja nõukogu määruse (EÜ) nr 1907/2006 (4) artikli 133 alusel asutatud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   24. novembri 2014. aasta otsuse artikli 4 lõigetes 1 ja 2 ning artikli 7 lõikes 2 sätestatud ajutist meedet seoses e-sigarette käsitlevate ajutiste eeskirjadega, millest Madalmaad teavitasid komisjoni 10. märtsil 2015, lubatakse rakendada kuni 19. maini 2016.
   Artikkel 2
   Käesolev otsus jõustub selle Euroopa Liidu Teatajas avaldamise päeval.
   
      Brüssel, 8. mai 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 353, 31.12.2008, lk 1.
   
      (2)  Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 28 November 2014, no 456, p. 1.
   
      (3)  Euroopa Parlamendi ja nõukogu direktiiv 2014/40/EL, 3. aprill 2014, tubaka- ja seonduvate toodete tootmist, esitlemist ja müüki käsitlevate liikmesriikide õigus- ja haldusnormide ühtlustamise kohta ning millega tunnistatakse kehtetuks direktiiv 2001/37/EÜ (ELT L 127, 29.4.2014, lk 1).
   
      (4)  Euroopa Parlamendi ja nõukogu määrus (EÜ) nr 1907/2006, 18. detsember 2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1).